Tekatekano go botlhe!
Setlhogo sa 1: Batho ba Aforika Borwa, a lo a itse gore Molaotheo o tshola mongwe le mongwe ka go lekana?
Tshwanelo ya tekatekano e tlhagelela mo Karolong ya bo 9 ya Molaotheo wa rona. Tshwanelo e, e amogela gore rotlhe re a farologana le gore ga re a tshwanelwa go kgethololwa ka ntlha ya dipharologano tsa rona.
Se se raya gore mongwe le mongwe o na le tshwanelo ya go tsholwa ka tlotlo le ka seriti ke mongwe le mongwe le puso.
Molao wa Thotloetso ya Tekatekano le Thibelo ya Kgethololo e e sa Siamang o ne wa fetisiwa ka 2000 go netefatsa fa tekatekano e fitlhelelwa. Gape o ikaelela go thibela kgethololo e e sa siamang e e ikaegileng ka lebaka le le lengwe kgotsa a le mantsi, go akaretsa bong, lotso le bogole.
Setlhogo sa bo 2: Mo temokerasing, rotlhe re na le tiro le maikarabelo a go tlotla ditshwanelo tsa ba bangwe. Rotlhe a re dirisaneng go rotloetsa tekatekano le go lwantsha kgethololo e e sa siamang.
Setlhogo sa bo 3: Maikaelelo a Molao ke eng?
thibela kgthololo e e sa siamang le tiriso ya puo ya letlhoo le tshotlo; le rotloetsa mowa wa temokerasi.
Setlhogo sa bo 4: Kgethololo ke eng?
Kgethololo ke tiro kgotsa tlwaelo e e farologanyang batho kgotsa ditlhopha e bile e gatelela ba bangwe fa ba bangwe e ba tswela mosola.
Nako e nngwe kgethololo e ka nna e e siameng. Kgethololo e e siameng ke kgato e e amogelesegang e e kganelang batho ditšhono kgotsa dithuso, sekao go se thape sefofu go nna mokgweetsi.
Kgethololo e e sa siamang, ka fa letlhakoreng le lengwe, ga e amogelesege: sekao, go se thape motho ka ntlha ya maemo a gagwe a HIV/Aids.
Setlhogo sa bo 5: Puo ya letlhoo le tshotlo ke eng?
Puo ya letlhoo ke mofuta mongwe le mongwe wa tlhaeletsano o o ikaelelang go utlwisa botlhoko, go tlhola kotsi kgotsa go rotloetsa letlhoo.
Tshotlo ke maitsholo mangwe le mangwe a a tswelelang pele a a sa batlegeng a a tlholang maikutlo a kutlobotlhoko kgotsa a go tshosetsa a a amanang le bong jwa motho, tsa lorato kgotsa botokololo.
Setlhogo sa bo 6: Ke kwa kae kwa ke ka yang kwa teng fa ke akanya gore ke a kgethololwa?
Mongwe le mongwe yo o akanyang gore o kgetholotswe e ka bona Khomišene ya Ditshwanelo tsa Botho ya Aforika Borwa, Khomišene e e ka ga Bong kgotsa nngwe ya Dikgotla tsa Tekatekano mo lefelong la bona.
Setlhogo sa bo 7: Dikgotla tsa Tekatekano ke eng?
Tsona ke dikgotla tse di kgethegileng tse di leng teng go thusa batho ba ba kgetholotsweng mo go sa siamang.
Dikgotlakgolo tsotlhe le Dikgotla di le dintsi tsa Bomagiseterata di ka dira jaaka Dikgotla tsa Tekatekano.
Ga di duedise.
Di samagana le merero ya gago ka bonako le ka mo go sa tlwaelegang.
O ka nna wa emelwa ke mongwe fela le fa motho yoo e se mmueledi.
Di na le ditlelereke tsa Kgotla ya Tekatekano tse di yang go go thusa malebana le ngongorego ya gago le dithulaganyo.
SAHRC e ka go thusa jang?
SAHRC ke setheo sa bosetšhaba se se dirang ka go ikemela go rotloetsa, go sireletsa le go tlhokomela ditshwanelo tsa botho mo Aforika Borwa.
Fa o batla go itse go le gontsi ka ga tshwanelo ya gago ya tekatekano, ikgolaganye le Khomišene ya Ditshwanelo tsa Botho ya Aforika Borwa.
Fa o akanya gore o motswasetlhabelo sa kgethololo e e sa siamang, ikgolaganye le Lefapha la Ditirelo tsa Semolao la SAHRC, le le yang go batlisisa ngongorego ya gago.
Itse ditshwanelo tsa gago.